title: Εκτελεστικός κανονισμός (ΕΕ) 2017/2197 της Επιτροπής, της 27ης Νοεμβρίου 2017, για την επιστροφή, σύμφωνα με το άρθρο 26 παράγραφος 5 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, των πιστώσεων που μεταφέρονται από το οικονομικό έτος 2017

text:
               28.11.2017

               EL

               Επίσημη Εφημερίδα της Ευρωπαϊκής Ένωσης

               L 312/86

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2197 ΤΗΣ ΕΠΙΤΡΟΠΉΣ
   της 27ης Νοεμβρίου 2017
   για την επιστροφή, σύμφωνα με το άρθρο 26 παράγραφος 5 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, των πιστώσεων που μεταφέρονται από το οικονομικό έτος 2017
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 26 παράγραφος 6,
   Κατόπιν διαβούλευσης με την επιτροπή των γεωργικών ταμείων,
   Εκτιμώντας τα ακόλουθα:

               (1)

               Σύμφωνα με το άρθρο 169 παράγραφος 3 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (2), οι μη δεσμευθείσες πιστώσεις που έχουν σχέση με τις δράσεις που χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) οι οποίες αναφέρονται στο άρθρο 4 παράγραφος 1 του κανονισμού (ΕΕ) αριθ. 1306/2013 είναι δυνατόν να μεταφερθούν στο επόμενο οικονομικό έτος. Η μεταφορά αυτή δεν υπερβαίνει, εντός του ορίου του 2 % επί των αρχικών πιστώσεων, το ποσό της αναπροσαρμογής των άμεσων ενισχύσεων στις οποίες αναφέρεται το άρθρο 8 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (3), που ίσχυσε κατά το προηγούμενο οικονομικό έτος. Αυτό μπορεί να οδηγήσει σε πρόσθετη πληρωμή προς τους τελικούς αποδέκτες που έχουν υποστεί την αναπροσαρμογή αυτή.

               (2)

               Σύμφωνα με το άρθρο 26 παράγραφος 5 του κανονισμού (ΕΕ) αριθ. 1306/2013, κατά παρέκκλιση από το άρθρο 169 παράγραφος 3 του κανονισμού (ΕΕ, Ευρατόμ) αριθ. 966/2012, τα κράτη μέλη επιστρέφουν τις πιστώσεις που αναφέρονται στο άρθρο 169 παράγραφος 3 του κανονισμού (ΕΕ, Ευρατόμ), αριθ. 966/2012 στους τελικούς δικαιούχους που υπόκεινται, κατά το οικονομικό έτος στο οποίο μεταφέρονται οι πιστώσεις, στο ποσοστό αναπροσαρμογής. Η επιστροφή ισχύει μόνο για τους τελικούς δικαιούχους στα κράτη μέλη στα οποία επιβλήθηκε δημοσιονομική πειθαρχία (4) κατά το προηγούμενο οικονομικό έτος.

               (3)

               Κατά τον καθορισμό του ποσού της μεταφοράς που πρέπει να επιστραφεί, σύμφωνα με το άρθρο 26 παράγραφος 7 του κανονισμού (ΕΕ) αριθ. 1306/2013, πρέπει να ληφθούν υπόψη τα ποσά από το αποθεματικό για κρίσεις στον γεωργικό τομέα που αναφέρεται στο άρθρο 25 του εν λόγω κανονισμού, τα οποία δεν έχουν διατεθεί για μέτρα διαχείρισης κρίσεων έως το τέλος του οικονομικού έτους.

               (4)

               Σύμφωνα με το άρθρο 1 παράγραφος 1 του εκτελεστικού κανονισμού (ΕΕ) 2016/1948 της Επιτροπής (5), η δημοσιονομική πειθαρχία ισχύει για τις άμεσες ενισχύσεις όσον αφορά το ημερολογιακό έτος 2016 για τη δημιουργία του αποθεματικού για κρίσεις, ύψους 450,5 εκατ. EUR. Το αποθεματικό για κρίσεις δεν χρησιμοποιήθηκε κατά το οικονομικό έτος 2017.

               (5)

               Για να εξασφαλιστεί ότι η επιστροφή, στους τελικούς δικαιούχους, των πιστώσεων που δεν χρησιμοποιήθηκαν λόγω της δημοσιονομικής πειθαρχίας εξακολουθεί να είναι ανάλογη προς το ποσό της αναπροσαρμογής της δημοσιονομικής πειθαρχίας, η Επιτροπή θα πρέπει να προσδιορίσει τα ποσά που διατίθενται στα κράτη μέλη για την επιστροφή. Ωστόσο, στην περίπτωση της Ρουμανίας, η λεπτομερής δήλωση των δαπανών δεν λαμβάνει πλήρως υπόψη το όριο των 2 000 EUR που ισχύει για τη δημοσιονομική πειθαρχία σύμφωνα με το άρθρο 8 παράγραφος 1 του κανονισμού (ΕΕ) αριθ. 1307/2013. Ως εκ τούτου, στο πλαίσιο της χρηστής δημοσιονομικής διαχείρισης, στο παρόν στάδιο, κανένα ποσό δεν θα πρέπει να διατεθεί στη Ρουμανία για επιστροφή.

               (6)

               Για να μην υποχρεωθούν τα κράτη μέλη να καταβάλουν πρόσθετη πληρωμή για την εν λόγω επιστροφή, ο παρών κανονισμός πρέπει να εφαρμοστεί από την 1η Δεκεμβρίου 2017. Κατά συνέπεια, τα ποσά που καθορίζονται στον παρόντα κανονισμό είναι οριστικά και εφαρμόζονται, με την επιφύλαξη της επιβολής μειώσεων κατ' εφαρμογή του άρθρου 41 του κανονισμού (ΕΕ) αριθ. 1306/2013, τυχόν άλλων διορθώσεων που λαμβάνονται υπόψη στην απόφαση για τις μηνιαίες πληρωμές σχετικά με τις δαπάνες που πραγματοποιήθηκαν από τους οργανισμούς πληρωμών των κρατών μελών για τον Οκτώβριο 2017, σύμφωνα με το άρθρο 18 παράγραφος 3 του κανονισμού (ΕΕ) αριθ. 1306/2013, και τυχόν μειώσεων και συμπληρωματικών πληρωμών σύμφωνα με το άρθρο 18 παράγραφος 4 του εν λόγω κανονισμού ή αποφάσεων που θα ληφθούν στο πλαίσιο της διαδικασίας εκκαθάρισης των λογαριασμών.

               (7)

               Σύμφωνα με το άρθρο 169 παράγραφος 3 του κανονισμού (ΕΕ, Ευρατόμ) αριθ. 966/2012, οι μη δεσμευθείσες πιστώσεις είναι δυνατόν να μεταφερθούν στο επόμενο οικονομικό έτος, και μόνο σε αυτό. Ως εκ τούτου, είναι σκόπιμο να καθορίσει η Επιτροπή τις ημερομηνίες επιλεξιμότητας για τις δαπάνες των κρατών μελών σε σχέση με την επιστροφή σύμφωνα με το άρθρο 26 παράγραφος 5 του κανονισμού (ΕΕ) αριθ. 1306/2013, λαμβάνοντας υπόψη το γεωργικό οικονομικό έτος, όπως ορίζεται στο άρθρο 39 του εν λόγω κανονισμού.

               (8)

               Προκειμένου να ληφθεί υπόψη αφενός το μικρό χρονικό διάστημα μεταξύ της κοινοποίησης της εκτέλεσης των πιστώσεων του ΕΓΤΕ 2017 στο πλαίσιο της επιμερισμένης διαχείρισης για την περίοδο από τις 16 Οκτωβρίου 2016 έως τις 15 Οκτωβρίου 2017 από τα κράτη μέλη και, αφετέρου, η ανάγκη να εφαρμοσθεί ο παρών κανονισμός από την 1η Δεκεμβρίου 2017, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα ποσά των πιστώσεων που θα μεταφερθούν από το οικονομικό έτος 2017 κατ' εφαρμογή του άρθρου 169 παράγραφος 3 του κανονισμού (ΕΕ, Ευρατόμ) αριθ. 966/2012 και τα οποία, σύμφωνα με το άρθρο 26 παράγραφος 5 του κανονισμού (ΕΕ) αριθ. 1306/2013, διατίθενται στα κράτη μέλη για την επιστροφή στους τελικούς δικαιούχους που υπόκεινται, κατά το οικονομικό έτος 2018, στο ποσοστό αναπροσαρμογής, καθορίζονται στο παράρτημα του παρόντος κανονισμού.
   Τα ποσά που θα μεταφερθούν υπόκεινται στην απόφαση μεταφοράς της Επιτροπής σύμφωνα με το άρθρο 169 παράγραφος 3 πέμπτο εδάφιο του κανονισμού (ΕΕ, Ευρατόμ) αριθ. 966/2012.
   Άρθρο 2
   Οι δαπάνες των κρατών μελών σε σχέση με την επιστροφή των πιστώσεων που μεταφέρθηκαν είναι επιλέξιμες για ενωσιακή χρηματοδότηση μόνον εάν τα αντίστοιχα ποσά έχουν καταβληθεί στους δικαιούχους πριν από τις 16 Οκτωβρίου 2018.
   Άρθρο 3
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Δεκεμβρίου 2017.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Νοεμβρίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

      (1)  ΕΕ L 347 της 20.12.2013, σ. 549.

      (2)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).

      (3)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 του Συμβουλίου και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).

      (4)  Η δημοσιονομική πειθαρχία δεν ισχύει για την Κροατία για το οικονομικό έτος 2017, σύμφωνα με το άρθρο 8 παράγραφος 2 του κανονισμού (ΕΕ) αριθ. 1307/2013.

      (5)  Εκτελεστικός κανονισμός (ΕΕ) 2016/1948 της Επιτροπής, της 7ης Νοεμβρίου 2016, για την προσαρμογή του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ημερολογιακό έτος 2016 και την κατάργηση του εκτελεστικού κανονισμού (ΕΕ) 2016/1153 της Επιτροπής. (ΕΕ L 300 της 8.11.2016, σ. 10).

      ΠΑΡΑΡΤΗΜΑ

         Ποσά διαθέσιμα για την επιστροφή των πιστώσεων που μεταφέρθηκαν

                  (ποσά σε EUR)

                  Βέλγιο

                  6 129 769

                  Βουλγαρία

                  7 720 511

                  Τσεχική Δημοκρατία

                  10 764 025

                  Δανία

                  10 476 968

                  Γερμανία

                  58 035 302

                  Εσθονία

                  1 288 878

                  Ιρλανδία

                  13 229 176

                  Ελλάδα

                  16 182 344

                  Ισπανία

                  54 860 187

                  Γαλλία

                  89 884 134

                  Ιταλία

                  37 765 185

                  Κύπρος

                  355 813

                  Λετονία

                  1 952 848

                  Λιθουανία

                  3 923 157

                  Λουξεμβούργο

                  406 406

                  Ουγγαρία

                  14 828 231

                  Μάλτα

                  33 643

                  Κάτω Χώρες

                  8 821 818

                  Αυστρία

                  6 908 717

                  Πολωνία

                  24 870 087

                  Πορτογαλία

                  6 699 290

                  Σλοβενία

                  931 120

                  Σλοβακία

                  5 554 196

                  Φινλανδία

                  5 885 783

                  Σουηδία

                  7 897 927

                  Ηνωμένο Βασίλειο

                  37 930 754


title: Εκτελεστικός κανονισμός (ΕΕ) 2017/2200 της Επιτροπής, της 28ης Νοεμβρίου 2017, σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών από την Ουκρανία

text:
               29.11.2017

               EL

               Επίσημη Εφημερίδα της Ευρωπαϊκής Ένωσης

               L 313/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2200 ΤΗΣ ΕΠΙΤΡΟΠΉΣ
   της 28ης Νοεμβρίου 2017
   σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών από την Ουκρανία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α) και γ),
   Εκτιμώντας τα ακόλουθα:

               (1)

               Ο κανονισμός (ΕΕ) 2017/1566 του Ευρωπαϊκού Κοινοβουλίου και του Συμβουλίου (2) προβλέπει προτιμησιακό καθεστώς όσον αφορά τους δασμούς για την εισαγωγή ορισμένων εμπορευμάτων καταγωγής Ουκρανίας. Η διαχείριση των δασμολογικών ποσοστώσεων εισαγωγής που αναφέρονται στο παράρτημα II του εν λόγω κανονισμού πρέπει να γίνεται από την Επιτροπή σύμφωνα με το άρθρο 184 του κανονισμού (ΕΕ) αριθ. 1308/2013. Οι εν λόγω ποσοστώσεις θα ισχύουν για περίοδο τριών ετών από την 1η Ιανουαρίου 2018.

               (2)

               Για να διασφαλιστεί η εύρυθμη και μη κερδοσκοπική εισαγωγή ορισμένων σιτηρών καταγωγής Ουκρανίας στο πλαίσιο των δασμολογικών ποσοστώσεων, είναι σκόπιμο να προβλεφθεί ότι οι εν λόγω εισαγωγές θα υπόκεινται στην έκδοση πιστοποιητικού εισαγωγής. Προς τον σκοπό αυτό, θα πρέπει να εφαρμόζονται οι κανονισμοί (ΕΚ) αριθ. 1301/2006 (3) και (ΕΚ) αριθ. 1342/2003 (4) της Επιτροπής, καθώς και ο εκτελεστικός κανονισμός (ΕΕ) 2016/1239 της Επιτροπής (5), με την επιφύλαξη παρεκκλίσεων που προβλέπονται στον παρόντα κανονισμό.

               (3)

               Για να εξασφαλιστεί η καλή διαχείριση των εν λόγω ποσοστώσεων, θα πρέπει να προβλεφθούν οι προθεσμίες για την κατάθεση των αιτήσεων πιστοποιητικών εισαγωγής, καθώς και τα στοιχεία που θα πρέπει να αναφέρονται στις αιτήσεις και τα πιστοποιητικά.

               (4)

               Για λόγους διοικητικής αποτελεσματικότητας, τα κράτη μέλη θα πρέπει να χρησιμοποιούν, για τις κοινοποιήσεις προς την Επιτροπή σύμφωνα με τον παρόντα κανονισμό, τα συστήματα πληροφοριών που προβλέπονται στον κατ' εξουσιοδότηση κανονισμό (ΕΕ) 2017/1183 της Επιτροπής (6) και στον εκτελεστικό κανονισμό (ΕΕ) 2017/1185 της Επιτροπής (7).

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Άνοιγμα και διαχείριση δασμολογικών ποσοστώσεων
   1.   Οι δασμολογικές ποσοστώσεις εισαγωγής ορισμένων προϊόντων καταγωγής Ουκρανίας που αναφέρονται στο παράρτημα ανοίγονται σε ετήσια βάση, από την 1η Ιανουαρίου 2018 έως τις 31 Δεκεμβρίου 2020.
   2.   Οι εισαγωγικοί δασμοί στο πλαίσιο της δασμολογικής ποσόστωσης εισαγωγής που αναφέρεται στην παράγραφο 1 είναι 0 EUR ανά τόνο.
   3.   Εφαρμόζονται οι κανονισμοί (ΕΚ) αριθ. 1342/2003 και (ΕΚ) αριθ. 1301/2006 καθώς και ο εκτελεστικός κανονισμός (ΕΕ) 2016/1239 πλην αντιθέτων διατάξεων του παρόντος κανονισμού.
   Άρθρο 2
   Κανόνες για την υποβολή των αιτήσεων πιστοποιητικών εισαγωγής και την έκδοση πιστοποιητικών εισαγωγής
   1.   Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006, οι αιτούντες επιτρέπεται να υποβάλουν μόνο μία αίτηση έκδοσης πιστοποιητικού εισαγωγής ανά αύξοντα αριθμό και ανά εβδομάδα. Σε περίπτωση που ο ίδιος ενδιαφερόμενος υποβάλει περισσότερες από μία αιτήσεις, όλες οι αιτήσεις είναι απαράδεκτες και οι εγγυήσεις που έχουν συσταθεί κατά την κατάθεση των αιτήσεων καταπίπτουν υπέρ του σχετικού κράτους μέλους.
   Οι αιτήσεις για την έκδοση πιστοποιητικών εισαγωγής κατατίθενται στις αρμόδιες αρχές των κρατών μελών κάθε εβδομάδα, το αργότερο έως την Παρασκευή στις 13:00, ώρα Βρυξελλών.
   2.   Κάθε αίτηση έκδοσης πιστοποιητικού εισαγωγής αναφέρει, σε ακέραιους αριθμούς, μία ποσότητα σε χιλιόγραμμα, η οποία δεν μπορεί να υπερβαίνει τη συνολική ποσότητα της σχετικής ποσόστωσης.
   3.   Τα πιστοποιητικά εισαγωγής εκδίδονται την τέταρτη εργάσιμη ημέρα που έπεται της προθεσμίας για την κοινοποίηση η οποία αναφέρεται στο άρθρο 4 παράγραφος 1.
   4.   Η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν, στη θέση 8, την ονομασία «Ουκρανία» και στη θέση με το «ναι» σημειώνεται ένας σταυρός. Τα πιστοποιητικά ισχύουν μόνο για προϊόντα καταγωγής Ουκρανίας.
   Άρθρο 3
   Διάρκεια ισχύος των πιστοποιητικών εισαγωγής
   Η διάρκεια ισχύος των πιστοποιητικών εισαγωγής αντιστοιχεί στην περίοδο από την ημέρα της πραγματικής έκδοσής τους, σύμφωνα με το άρθρο 7 παράγραφος 2 του εκτελεστικού κανονισμού (ΕΕ) 2016/1239, μέχρι το τέλος του δεύτερου μήνα που έπεται του μήνα της συγκεκριμένης ημερομηνίας.
   Άρθρο 4
   Κοινοποιήσεις
   1.   Το αργότερο στις 18:00, ώρα Βρυξελλών, τη Δευτέρα που έπεται της εβδομάδας κατάθεσης των αιτήσεων πιστοποιητικών εισαγωγής, τα κράτη μέλη κοινοποιούν στην Επιτροπή, με ηλεκτρονικά μέσα, κάθε αίτηση ανά αύξοντα αριθμό, με την καταγωγή του προϊόντος και την αιτούμενη ποσότητα ανά κωδικό ΣΟ, συμπεριλαμβανομένων των κοινοποιήσεων με την ένδειξη «ουδέν». Η κοινοποίηση γίνεται σύμφωνα με τις διατάξεις του κατ' εξουσιοδότηση κανονισμού (ΕΕ) 2017/1183 και του εκτελεστικού κανονισμού (ΕΕ) 2017/1185.
   2.   Την ημέρα έκδοσης των πιστοποιητικών εισαγωγής, τα κράτη μέλη κοινοποιούν στην Επιτροπή, με ηλεκτρονικά μέσα, τις πληροφορίες σχετικά με τα εκδοθέντα πιστοποιητικά, που αναφέρονται στο άρθρο 11 παράγραφος 1 στοιχείο β) του κανονισμού (ΕΚ) αριθ. 1301/2006, με τις συνολικές ποσότητες ανά κωδικό ΣΟ για τις οποίες έχουν εκδοθεί τα πιστοποιητικά εισαγωγής.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018 έως τις 31 Δεκεμβρίου 2020.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Νοεμβρίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Κανονισμός (ΕΕ) 2017/1566 του Ευρωπαϊκού Κοινοβουλίου και του Συμβουλίου, της 13ης Σεπτεμβρίου 2017, σχετικά με την εφαρμογή προσωρινών αυτόνομων εμπορικών μέτρων για την Ουκρανία για τη συμπλήρωση των εμπορικών παραχωρήσεων που διατίθενται στο πλαίσιο της συμφωνίας σύνδεσης (ΕΕ L 254 της 30.9.2017, σ. 1).

      (3)  Κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (ΕΕ L 238 της 1.9.2006, σ. 13).

      (4)  Κανονισμός (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (ΕΕ L 189 της 29.7.2003, σ. 12).

      (5)  Εκτελεστικός κανονισμός (ΕΕ) 2016/1239 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς πιστοποιητικών εισαγωγής και εξαγωγής (ΕΕ L 206 της 30.7.2016, σ. 44).

      (6)  Κατ' εξουσιοδότηση κανονισμός (ΕΕ) 2017/1183 της Επιτροπής, της 20ής Απριλίου 2017, για τη συμπλήρωση των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή πληροφοριών και εγγράφων (ΕΕ L 171 της 4.7.2017, σ. 100).

      (7)  Εκτελεστικός κανονισμός (ΕΕ) 2017/1185 της Επιτροπής, της 20ής Απριλίου 2017, για τη θέσπιση κανόνων εφαρμογής των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή πληροφοριών και εγγράφων, και για την τροποποίηση και την κατάργηση ορισμένων κανονισμών της Επιτροπής (ΕΕ L 171 της 4.7.2017, σ. 113).

      ΠΑΡΑΡΤΗΜΑ
      Κατά παρέκκλιση των κανόνων για την ερμηνεία της συνδυασμένης ονοματολογίας, το κείμενο για την περιγραφή των προϊόντων πρέπει να θεωρηθεί ότι έχει μόνον ενδεικτική αξία, δεδομένου ότι το πεδίο εφαρμογής του προτιμησιακού καθεστώτος καθορίζεται, στο πλαίσιο του παρόντος παραρτήματος, βάσει των κωδικών ΣΟ που ισχύουν την 1η Ιανουαρίου 2017. Όταν ο κωδικός ΣΟ φέρει τη σήμανση «ex», η εφαρμογή του προτιμησιακού καθεστώτος καθορίζεται με βάση τον κωδικό ΣΟ και την περιγραφή του προϊόντος.

                  Αύξων αριθμός

                  Προϊόν

                  Κωδικός ΣΟ

                  Ποσότητα σε τόνους

                  09.4277

                  Όλυρα (σπέλτα), μαλακό σιτάρι και σμιγάδι άλλα από αυτά που προορίζονται για σπορά

                  1001 99 00

                  65 000

                  Αλεύρι μαλακού σίτου και όλυρας (σπέλτας)

                  1101 00 15

                  Αλεύρια σμιγαδιού

                  1101 00 90

                  Άλευρα δημητριακών εκτός από σιτάρι, σμιγάδι, σίκαλη, αραβόσιτο, κριθή, βρώμη, ρύζι

                  1102 90 90

                  Πλιγούρια και σιμιγδάλια μαλακού σιταριού και όλυρας

                  1103 11 90

                  Συσσωματώματα με μορφή σβόλων σιταριού

                  1103 20 60

                  09.4278

                  Καλαμπόκι εκτός από αυτό που προορίζεται για σπορά

                  1005 90 00

                  625 000

                  Αλεύρι καλαμποκιού

                  1102 20

                  Πλιγούρια και σιμιγδάλια αραβοσίτου

                  1103 13

                  Συσσωματώματα με μορφή σβόλων καλαμποκιού

                  1103 20 40

                  Επεξεργασμένοι σπόροι καλαμποκιού

                  1104 23

                  09.4279

                  Κριθάρι, εκτός από αυτό που προορίζεται για σπορά

                  1003 90 00

                  325 000

                  Αλεύρι κριθαριού

                  1102 90 10

                  Συσσωματώματα με μορφή σβόλων κριθαριού

                  ex 1103 20 25


title: Εκτελεστικός κανονισμός (ΕΕ) 2017/2208 της Επιτροπής, της 29ης Νοεμβρίου 2017, σχετικά με τον καθορισμό του συντελεστή κατανομής ο οποίος πρέπει να εφαρμόζεται στις αιτήσεις πιστοποιητικών εξαγωγής για ορισμένα γαλακτοκομικά προϊόντα που πρόκειται να εξαχθούν προς τη Δομινικανή Δημοκρατία στο πλαίσιο της ποσόστωσης που αναφέρεται στον κανονισμό (ΕΚ) αριθ. 1187/2009

text:
               30.11.2017

               EL

               Επίσημη Εφημερίδα της Ευρωπαϊκής Ένωσης

               L 314/33

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2208 ΤΗΣ ΕΠΙΤΡΟΠΉΣ
   της 29ης Νοεμβρίου 2017
   σχετικά με τον καθορισμό του συντελεστή κατανομής ο οποίος πρέπει να εφαρμόζεται στις αιτήσεις πιστοποιητικών εξαγωγής για ορισμένα γαλακτοκομικά προϊόντα που πρόκειται να εξαχθούν προς τη Δομινικανή Δημοκρατία στο πλαίσιο της ποσόστωσης που αναφέρεται στον κανονισμό (ΕΚ) αριθ. 1187/2009
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188,
   Εκτιμώντας τα ακόλουθα:

               (1)

               Το κεφάλαιο III τμήμα 3 του κανονισμού (ΕΚ) αριθ. 1187/2009 της Επιτροπής (2) καθορίζει τη διαδικασία για την κατανομή των πιστοποιητικών εξαγωγής για ορισμένα γαλακτοκομικά προϊόντα που θα εξαχθούν προς τη Δομινικανή Δημοκρατία στο πλαίσιο της ποσόστωσης που άνοιξε για τη χώρα αυτή.

               (2)

               Το άρθρο 29 του κανονισμού (ΕΚ) αριθ. 1187/2009 προβλέπει τη δυνατότητα για τους επιχειρηματίες να καταθέτουν αιτήσεις πιστοποιητικών εξαγωγής από την 1η έως τις 10 Νοεμβρίου εάν, μετά τη λήξη της περιόδου υποβολής αιτήσεων πιστοποιητικών που αναφέρεται στο πρώτο εδάφιο του ανωτέρω άρθρου, παραμένει διαθέσιμη ορισμένη ποσότητα στο πλαίσιο της ποσόστωσης.

               (3)

               Το άρθρο 1 του εκτελεστικού κανονισμού (ΕΕ) 2017/1095 της Επιτροπής (3) ορίζει ότι η συνολική εναπομένουσα ποσότητα για το έτος ποσόστωσης 2017/2018 ανέρχεται σε 8 745 τόνους.

               (4)

               Οι αιτήσεις που κατατέθηκαν μεταξύ 1ης και 10ης Νοεμβρίου 2017 για το υπόλοιπο διάστημα του τρέχοντος έτους ποσόστωσης 2017/2018 αφορούν ποσότητες μικρότερες από τις διαθέσιμες. Λόγω τούτου ενδείκνυται, κατ' εφαρμογή του άρθρου 31 παράγραφος 3 τέταρτο εδάφιο του κανονισμού (ΕΚ) αριθ. 1187/2009, να προβλεφθεί κατανομή της εναπομένουσας ποσότητας. Η έκδοση πιστοποιητικών εξαγωγής για την εν λόγω εναπομένουσα ποσότητα θα πρέπει να εξαρτηθεί από την κοινοποίηση, στην αρμόδια αρχή, της επιπλέον ποσότητας που έγινε δεκτή από τον οικείο επιχειρηματία και από τη σύσταση εγγύησης εκ μέρους των ενδιαφερόμενων επιχειρηματιών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Γίνονται δεκτές οι αιτήσεις πιστοποιητικών εξαγωγής που κατατέθηκαν από την 1η έως τις 10 Νοεμβρίου 2017 για το υπόλοιπο διάστημα του τρέχοντος έτους ποσόστωσης 2017/2018.
   Οι ποσότητες τις οποίες αφορούν οι αιτήσεις πιστοποιητικών εξαγωγής του πρώτου εδαφίου για τα προϊόντα που αναφέρονται στο άρθρο 27 παράγραφος 2 του κανονισμού (ΕΚ) αριθ. 1187/2009 πολλαπλασιάζονται επί συντελεστή κατανομής 1,177619.
   Τα πιστοποιητικά εξαγωγής για τις ποσότητες που υπερβαίνουν τις ζητηθείσες και οι οποίες κατανέμονται σύμφωνα με τον συντελεστή που ορίζεται στο δεύτερο εδάφιο εκδίδονται αφού ο επιχειρηματίας αποδεχθεί τις ποσότητες εντός μιας εβδομάδας από την ημερομηνία δημοσίευσης του παρόντος κανονισμού και υπό τον όρο ότι έχει κατατεθεί η αντίστοιχη εγγύηση.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Νοεμβρίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 1187/2009 της Επιτροπής, της 27ης Νοεμβρίου 2009, για τον καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή για το γάλα και τα γαλακτοκομικά προϊόντα (ΕΕ L 318 της 4.12.2009, σ. 1).

      (3)  Εκτελεστικός κανονισμός (ΕΕ) 2017/1095 της Επιτροπής, της 20ής Ιουνίου 2017, σχετικά με τον καθορισμό του συντελεστή κατανομής ο οποίος πρέπει να εφαρμόζεται στις αιτήσεις πιστοποιητικών εξαγωγής για ορισμένα γαλακτοκομικά προϊόντα που πρόκειται να εξαχθούν προς τη Δομινικανή Δημοκρατία στο πλαίσιο της ποσόστωσης που αναφέρεται στον κανονισμό (ΕΚ) αριθ. 1187/2009 (ΕΕ L 158 της 21.6.2017, σ. 29).